Seinasta mánadag spældi U18 liðið seg í steypafinaluna eftir spennandi dyst ímóti HB. Í gjár møttust liðini aftur í landskappingini Seinast var eitt steypafinalupláss uppá spæl, og hesuferð stóð ikki minni uppá spæl. Liðini vóru sera jøvn, men við einum sigri kundu okkara leggja seg ájavnt við HB við einum dysti tilgóðar. Og tað eydnaðist. Dysturin endaði 1-0, eftir at tað stóð á jøvnum í hálvleikinum. Fyrri hálvleikur var javnur, og byrjaði HB betur. B36 tók yvir eftir 20 minuttir og sótu á restini. HB hevði ein møguleika eftir ein returbólt, men Jákup Højgaard bjargaði í B36 málinum. Aftaná hetta hevði B36 bóltin í málinum-seinasta fótin átti Karstin Højgaard-men dómarin floytaði fyri rangstøðu. Beint fyri hálvleik hevði Hørður eitt gjøgnumbrot og hann smekkaði til, men ólukkutíð fór skotið á tvørstongina. Í seinna hálvleiki vóru okkar við yvirlutan, og HB tóktist spæla fyri javnleikinum. Eitt gott gjøgnumspæl í høgru síðu endaði við góðum innleggi til Karstin, men skotið endaði í rygginum á einum viðleikara. Tá 68. min. vóru farnir bragdaði endiliga. Rasmus. D. Sørensen tók sær av einum frísparki í vinstra borði og legði innfyri til handaru stong, lukkutíð sigldi bólturin allanvegin og endaði í netinum. Støðan í Unglingum nú 2/3 eru leiktir er tann, at B36, HB, KÌ og Eb/Streymur hava øll 18 stig, men hini liðini hava leikt ein dyst fleiri enn okkara. Vinna okkara tann útsetta dystin ímóti B68, so liggja vit fremstir. Hesin dysturin verður ikki fyrr enn aftaná summarsteðgin. Ein dystur er eftir áðrenn summarsteðgin. Komandi mánadag taka vit ímóti Eb/Streymi, sum eisini er mótstøðuliðið í steypafinaluni.